2011.gada \_\_ .\_\_\_\_\_\_\_\_ Noteikumi Nr.

Rīgā (prot.Nr. .§)

**Noteikumi par iedzīvotāju deklarāciju par ienākumu**

**no kapitāla pieauguma un tās aizpildīšanas kārtību**

Izdoti saskaņā ar likuma “Par iedzīvotāju ienākuma nodokli” 38.panta otro daļu

**I. Vispārīgie jautājumi**

1. Noteikumi apstiprina iedzīvotāju deklarācijas par ienākumu no kapitāla pieauguma (turpmāk – deklarācija) veidlapas paraugus un nosaka deklarācijas aizpildīšanas kārtību.
2. Deklarācijā ietilpst:
	1. pārskata perioda deklarācija par ienākumu no kapitāla pieauguma (turpmāk – veidlapa DK) ar pielikumu „Informācija par darījumiem, kas uzsākti, bet nav pabeigti vienā taksācijas gadā” (turpmāk – veidlapas DK pielikums);
	2. gada kapitāla pieauguma ienākuma precizēšanas deklarācija (turpmāk – veidlapa GD).
3. Deklarācijā nodokļa aprēķinam summas norāda latos un santīmos.
4. Iedzīvotāju ienākuma nodokļa maksātājs (turpmāk – nodokļa maksātājs) veidlapā DK norāda visus pārskata periodā gūtos ienākumus vai zaudējumus no kapitāla pieauguma, ja šo noteikumu 5.punktā nav noteikts citādi, vai ja iedzīvotāju ienākuma nodoklis no šiem ienākumiem nav ieturēts izmaksas vietā. Nodokļa maksātājs nerezidents veidlapā DK norāda pārskata periodā Latvijas Republikā gūtos ienākumus vai zaudējumus no kapitāla pieauguma, ja iedzīvotāju ienākuma nodoklis no šiem ienākumiem nav ieturēts izmaksas vietā.
5. Ja nodokļa maksātājam pārskata periodā ir bijuši tikai darījumi, kuru rezultātā neveidojas ar nodokli apliekams ienākums no kapitāla pieauguma (ciesti zaudējumi), maksātājs deklarāciju par pārskata periodu neiesniedz.
6. Nodokļa maksātājs pārskata perioda veidlapā DK neuzrāda ienākumus vai zaudējumus no kapitāla pieauguma, kuri jau tikuši uzrādīti cita pārskata perioda veidlapā DK. Tas piemērojams arī gadījumos, kad pārskata periods ietver citu, īsāku, pārskata periodu, par kuru nodokļa maksātājs iesniedz veidlapu DK.
7. Ja nodokļa maksātājs gūst ienākumus no kapitāla pieauguma, kuri saskaņā ar likumu „Par iedzīvotāju ienākuma nodokli” deklarējami reizi ceturksnī, un tā paša ceturkšņa ietvaros – ienākumus no kapitāla pieauguma, kas saskaņā ar minēto likumu deklarējami reizi mēnesī, un šo ienākumu gūšanas mēneši atšķiras, nodokļa maksātājs ienākumus no kapitāla pieauguma, kuri deklarējami par ienākuma gūšanas mēnesi, iekļauj mēneša pārskata perioda veidlapā DK, bet ienākumus no kapitāla pieauguma, kuri deklarējami par ienākumu gūšanas ceturksni - ceturkšņa pārskata perioda veidlapā DK. Analoģiska kārtība piemērojama arī citos gadījumos, kad pārskata periods ietver citu, īsāku, pārskata periodu.
8. Nodokļa maksātājs rezidents veidlapas DK pielikumā norāda visus taksācijas periodā uzsāktos, bet nepabeigtos darījumus ar kapitāla aktīviem Latvijas Republikā vai ārvalstīs. Nodokļa maksātājs nerezidents veidlapas DK pielikumā norāda taksācijas periodā uzsāktos, bet nepabeigtos darījumus no Latvijas Republikā esoša kapitāla aktīvu atsavināšanas. Veidlapas DK pielikumu par taksācijas gadu iesniedz Valsts ieņēmumu dienestā vienu reizi gadā ne vēlāk kā taksācijas gadam sekojošā gada 1.jūnijā.
9. Nodokļa maksātājs aizpilda veidlapu GD, ja:
	1. kādā no taksācijas gada mēnešiem vai ceturkšņiem (atkarībā no pārskata perioda, par kuru iesniedzama veidlapa DK) ir ciesti zaudējumi, kurus var segt no ienākuma no kapitāla pieauguma, bet zaudējumi nav segti pilnībā vai
	2. zaudējumi iepriekš saskaņā ar šo noteikumu 5.punktu nav deklarēti, bet taksācijas gadā ir gūti ienākumi no kapitāla pieauguma

**II. Veidlapas DK aizpildīšanas kārtība**

1. Veidlapu DK aizpilda šādi:
	1. aizpilda 3.rindu par ienākuma gūšanas periodu. Ja veidlapa DK aizpildīta par taksācijas gadu, tad norāda tikai taksācijas gadu, ja par ceturkšņa ienākumu, tad ar simbolu „X” aizpilda attiecīgā ceturkšņa lauciņu. Ja veidlapa DK aizpildīta par mēneša ienākumu, tad attiecīgo mēnesi ieraksta tukšajā lauciņā aiz gada;
	2. 3.ailē „Ieņēmumi no kapitāla aktīva atsavināšanas” norāda līgumā noteikto kopējo darījuma summu. Ja uz darījumu attiecas likuma „Par iedzīvotāju ienākuma nodokli” pārejas noteikumu 50.punkts, 3.ailē norāda ar nodokli apliekamā ienākuma daļu;
	3. 4.ailē „Saņemtā ieņēmumu daļa\*” norāda līgumā noteiktās kopējo darījuma summas daļu, kuru saņem 1.ailē norādītajā ienākuma gūšanas dienā;
	4. 5.ailē „Izdevumi, kas saistīti ar kapitāla aktīva iegādi (ar veiktajiem ieguldījumiem)” norāda tikai tādus izdevumus, kuri ir saistīti ar konkrētā kapitāla aktīva iegādi un tajā veiktajiem ieguldījumiem kapitāla aktīva turēšanas laikā vai vērtspapīru atsavināšanas gadījumā – arī ar vērtspapīru konta uzturēšanu - un kurus var dokumentāri pierādīt (persona nodrošina dokumentu saglabāšanu vismaz piecus gadus no veidlapas DK iesniegšanas dienas, kā arī pēc pieprasījuma uzrāda tos Valsts ieņēmumu dienesta amatpersonām). Ja uz darījumu attiecas likuma „Par iedzīvotāju ienākuma nodokli” pārejas noteikumu 50.punkts, 5.ailē norāda tikai tos ar iegādi saistītos izdevumus, kas attiecas uz 3.ailē norādīto ienākuma daļu;
	5. 6.aili „Attiecināmā izdevumu daļa\*” aizpilda, ja atlīdzība tiek saņemta pa daļām, uzrādot izdevumu daļu, kura aprēķināta kā saņemtās atlīdzības daļas dalījums ar kopējo līgumā noteikto atlīdzību, kas reizināts ar konkrētā kapitāla aktīva izdevumiem, kas saistīti ar kapitāla aktīva iegādi. Uz saņemto rokasnaudu neattiecina izdevumu daļu, bet attiecīgo izdevumu daļu pieskaita pie izdevumu daļas nākamajam saņemtajam ieņēmumam no kapitāla aktīva, kas saņemts pēc rokasnaudas;
	6. 7.ailē „Ārvalstī samaksātais nodoklis” norādāmā summa nedrīkst pārsniegt tādu summu, kas būtu vienāda ar Latvijas Republikā aprēķināto nodokli pēc 15% likmes par ārvalstī gūto ienākumu;
	7. 8.ailē „Apliekamais ienākums no kapitāla aktīvu atsavināšanas” norāda:
		1. starpību starp ieņēmumiem no kapitāla aktīva atsavināšanas un izdevumiem, kas saistīti ar kapitāla aktīva iegādi, ja ieņēmumi no kapitāla aktīva tiek saņemti vienā pārskata periodā;
		2. starpību starp saņemto ieņēmumu daļu un attiecināmo izdevumu daļu, ja ieņēmumi no kapitāla aktīva tiek saņemti vairākos pārskata periodos;
	8. rindas „Kopā” 3.ailē norāda tikai tos ieņēmumus no kapitāla aktīva atsavināšanas, kuru daļa nav uzrādīta veidlapas DK 4.ailē;
	9. rindas „Kopā” 5.ailē norāda tikai tos izdevumus, kuru daļa nav uzrādīta veidlapas DK 6.ailē.
2. Veidlapu DK neaizpilda, ja gūts ienākums no kapitāla, kas nav kapitāla pieaugums (arī ienākums no parāda instrumentu atsavināšanas).
3. Ja par plānoto darījumu nodokļa maksātājs ir saņēmis avansa maksājumu, kas ir uzrādīts veidlapā DK, un iedzīvotāju ienākuma nodoklis no tā ir ieskaitīts budžetā, bet darījums nenotiek un nodokļa maksātājs atmaksā avansa maksājumu pircējam, tad nodokļa maksātājs iesniedz Valsts ieņēmumu dienestā precizētu veidlapu DK par attiecīgo pārskata periodu saskaņā ar likumu „Par nodokļiem un nodevām”.
4. Ja nodoklis no ārvalstī gūtā ienākuma no kapitāla pieauguma ārvalstī tiek maksāts pēc attiecīgā pārskata perioda veidlapas DK iesniegšanas, nodokļa maksātājs Valsts ieņēmumu dienestā iesniedz precizētu veidlapu DK par attiecīgo pārskata periodu.

**III. Informācijas par darījumiem, kas uzsākti,**

**bet nav pabeigti vienā taksācijas gadā aizpildīšanas kārtība**

1. Veidlapas DK pielikumu aizpilda šādi:
	1. 1.ailē „Darījuma uzsākšanas diena” norāda hronoloģiskā secībā pirmā darījuma elementa dienu, kas apliecina, ka darījums ir uzsākts taksācijas gadā. Darījuma elements, kas var liecināt, ka darījums ir uzsākts, var būt saņemtā rokasnauda, līguma noslēgšana par nodomu atsavināt kapitāla aktīvu, avansam pielīdzināms maksājums un risku pāreja;
	2. 3.ailē „Darījuma partnera reģistrācijas numurs (fiziskai personai - personas kods)” norāda informāciju par darījuma partneri. Ja darījuma partneris ir fiziska persona Latvijas Republikas rezidents, 3.ailē norāda darījuma partnera personas kodu. Ja darījuma partneris ir fiziska persona Latvijas Republikas nerezidents, 3.ailē norāda darījuma partnera personas kodu, ja tāds ir personai tās rezidences valstī, vai personas dzimšanas gadu, mēnesi un datumu. Ja darījuma partneris ir juridiska persona, 3.ailē norāda darījuma partnera reģistrācijas numuru;
	3. 4.ailē „Darījuma partnera nosaukums (fiziskai personai - vārds, uzvārds)” norāda darījuma partnera vārdu, uzvārdu. Ja darījuma partneris ir juridiska persona, 4.ailē norāda darījuma partnera nosaukumu;
	4. 5.ailē „Informācija par darījuma partneri Latvijas nerezidentu” norāda darījuma partnera rezidences valsti;
	5. 6.ailē „Sagaidāmā ienākuma gūšanas gads, mēnesis” norāda gadu un mēnesi, kad nodokļu maksātājs sagaida ienākumu saistībā ar uzsākto darījumu, ja samaksa ir paredzēta nākamajos taksācijas gados pēc darījuma uzsākšanas.
2. Ja nodokļa maksātājs veicis darījumu ar kapitāla aktīviem (tai skaitā kapitāla daļu un akciju apmaiņu, kā rezultātā iegūtas citas kapitāla daļas vai akcijas, nesaņemot cita veida atlīdzību), taču ienākuma gūšanas diena no kapitāla pieauguma atbilstoši kārtībai, kādā iedzīvotāju ienākuma nodokļa aprēķināšanas vajadzībām nosakāma ienākuma gūšanas diena, ir atlikta uz citu – vēl nezināmu - taksācijas periodu, maksātājs neaizpilda 6.aili „Sagaidāmā ienākuma gūšanas gads, mēnesis), bet papildus veidlapas DK pielikumam brīvā formā iesniedz Valsts ieņēmumu dienestā informāciju par veikto darījumu, norādot kapitāla aktīvu veidu, ar kuriem veikts darījums, to iegādes vērtību, veiktā darījuma veidu un vērtību.

**IV. Gada kapitāla pieauguma ienākuma precizēšanas deklarācijas aizpildīšanas kārtība**

1. Veidlapu GD aizpilda šādi:
	1. 1.ailē „Darījuma periods” norāda darījuma periodu (mēnesi, ceturksni vai gadu) no veidlapas DK vai periodu (datumu), kurā darījums ir noticis, ja darījums nav deklarēts;
	2. 3.ailē „Ieņēmumi no kapitāla aktīva atsavināšanas” norāda veidlapas DK rindas „Kopā” 3. un 4.ailē ierakstīto skaitļu summu vai līgumā noteikto darījuma summu, kas attiecas uz taksācijas gadu, ja darījums iepriekš nav deklarēts;
	3. 4.ailē „Izdevumi, kas saistīti ar kapitāla aktīva iegādi (ar veiktajiem ieguldījumiem)” norāda veidlapas DK rindā „Kopā” 5. un 6.ailē ierakstīto skaitļu summu vai norāda tikai tādus izdevumus, kuri ir saistīti ar konkrētā kapitāla aktīva iegādi, vai – attiecībā uz vērtspapīriem – vērstpapīru konta uzturēšanas izdevumus, kurus var dokumentāri pierādīt, ja darījums iepriekš nav deklarēts. Persona nodrošina dokumentu uzglabāšanu vismaz piecus gadus no veidlapas GD iesniegšanas dienas, kā arī pēc pieprasījuma uzrāda tos Valsts ieņēmumu dienesta amatpersonām;
	4. 5.ailē „Apliekamais ienākums no kapitāla aktīvu atsavināšanas” rindā „Kopā” norāda starpību starp ieņēmumiem no kapitāla aktīva atsavināšanas (3.ailes rinda „Kopā”) un izdevumiem, kas saistīti ar kapitāla aktīva iegādi (4.ailes rinda „Kopā”);
	5. 6.ailē „Aprēķinātais (ieturētais) iedzīvotāju ienākuma nodoklis atbilstoši taksācijas gada laikā iesniegtajai deklarācijai DK” norāda no deklarācijas DK rindā „Kopā” 9.ailē ierakstīto skaitli;
	6. 7.ailē „Aprēķinātais iedzīvotāju ienākuma nodoklis” norāda nodokli, kuru aprēķina, apliekamo ienākumu (5.aile) reizinot ar nodokļa likmi kapitāla pieaugumam (15 %);
	7. 8.ailē „Pārmaksātais iedzīvotāju ienākuma nodoklis” norāda 6. un 7.ailes rindu „Kopā” skaitļu starpību, ja tā ir pozitīvs skaitlis. Ja 6. un 7.ailes rindu „Kopā” skaitļu starpība ir negatīvs skaitlis, 8.ailē norāda „0”.
2. Ja deklarācijas veidlapā DK par attiecīgo pārskata periodu ir veikti precizējumi, atbilstošus precizējumus veic arī veidlapā GD.

**V. Noslēguma jautājumi**

1. Nodokļa maksātājs, deklarējot ienākumus no kapitāla pieauguma par 2011. gadu, aizpilda Ministru kabineta 2009.gada 28.decembra noteikumu Nr.1660 „Noteikumi par iedzīvotāju deklarāciju par ienākumu no kapitāla un tās aizpildīšanas kārtību” pielikumu „Deklarācija par ienākumu no kapitāla DK”.
2. Nodokļa maksātājs, lai segtu likuma „Par iedzīvotāju ienākuma nodokli” 11.9panta devītajā daļā minētos 2011.gada zaudējumus, kuri nav segti 2011.gada laikā, aizpilda šo noteikumu pielikumu „Gada kapitāla pieauguma ienākuma precizēšanas deklarācija”.
3. Atzīt par spēku zaudējušiem Ministru kabineta 2009.gada 28.decembra noteikumus Nr.1660 „Noteikumi par iedzīvotāju deklarāciju par ienākumu no kapitāla un tās aizpildīšanas kārtību” (Latvijas Vēstnesis, 2009, 205.nr.).
4. Noteikumi stājas spēkā 2012.gada 1.janvārī.

Ministru prezidents V.Dombrovskis

Finanšu ministrs A.Vilks

31/10/2011

1639

Smirnova, 67083843

Irina.Smirnova@fm.gov.lv